b"\n_START_ARTICLE_\n\xc3\x80ngel Alonso Herrera\n_START_SECTION_\nBiografia\n_START_PARAGRAPH_\nDespr\xc3\xa9s de jugar pel Benicarl\xc3\xb3, Pitxi Alonso marxa al CE Castell\xc3\xb3, que jugava a la Segona divisi\xc3\xb3. Eren temps de transici\xc3\xb3 en els quals el rendiment del jove jugador fou una alegria. A la primera temporada, va ser el segon golejador de l'equip, tan sols per darrere de Cioffi, pitxitxi de la categoria una temporada abans. L'any seg\xc3\xbcent va esdevenir titular indiscutible i el m\xc3\xa0xim golejador. Les seves actuacions no passaren inadvertides per a clubs en un millor moment esportiu i deix\xc3\xa0 el club, juntament amb Emilio Fabregat, l'estiu de 1977._NEWLINE_L'any seg\xc3\xbcent fou un del refor\xc3\xa7os d'un Real Zaragoza que havia baixat a la Segona divisi\xc3\xb3 malgrat ser segon dos cops a la Lliga. Aquella mateixa temporada retornaren a Primera divisi\xc3\xb3 i Pitxi es convert\xc3\xad en un jugador imprescindible per al club amb una mitjana de 33 partits i 18 gols per temporada a la Lliga. Despr\xc3\xa9s de cinc anys a Saragossa fou fitxat pel FC Barcelona, club on mai aconsegu\xc3\xad ser un titular indiscutible per\xc3\xb2 on se li recorden grans actuacions, com els tres gols que li marc\xc3\xa0 al IFK G\xc3\xb6teborg en una semifinal de la Copa d'Europa de futbol. El seu darrer club fou el RCD Espanyol, club amb el qual aconsegu\xc3\xad arribar a una final de la Copa de la UEFA._NEWLINE_Retirat com a futbolista en actiu comen\xc3\xa7\xc3\xa0 a treballar d'entrenador, essent ajudant de V\xc3\xadctor Mu\xc3\xb1oz al RCD Mallorca i seleccionador nacional de la selecci\xc3\xb3 Catalana de Futbol fins al 2005, i durant uns mesos entrena el FC Metalurh Donetsk, de la lliga d'Ucra\xc3\xafna._NEWLINE_Va treballar de comentarista televisiu a TV3 durant 20 anys, des del 20 de setembre del 1992 fins al 2 de setembre del 2012."